‘Ontvoerder’ het gesê hy bring die kind terugKatlego Lesenya wat op 21 Mei 2016 in Mokopane verdwyn het. Sy liggaam is op 30 Mei 2016 gevind. (Foto: SAPD, Limpopo) Katlego Lesenya, die negejarige seun van Limpopo wie se liggaam Maandag gevind is, se pa het gesê sy kind sou nog geleef het as die polisie vroeër reageer het. Maroela Media het vroeër berig Katlego het op 21 Mei verdwyn. Sy vermeende moordenaar, Jimmy Mlandazi Makhubela, het Maandag in die hof verskyn op aanklag van ontvoering, voor hy die polisie na ŉ rivier geneem het waar hulle Katlego se liggaam gevind het. Makhubela het na bewering Katlego, die seun van sy eksmeisie, gegryp terwyl hy in die straat in Mzombani, naby Mokopane (Potgietersrus) gespeel het. Makhubela het Katlego glo na sy motor geroep en met hom weggery, nadat hy en Katlego se ma, Nancy, baklei het. Katlego se ouers, wat ŉ paar jaar gelede van mekaar vervreemd is, het saam oor sy afsterwe getreur. Sy pa, Medupe Lesenya, is ŉ lid van die Suid-Afrikaanse Nasionale Weermag en Nancy is ŉ polisiekonstabel van die eenheid vir gesinsgeweld, seksuele oortredings en kinderbeskerming. Nancy het gesê sy is al nege jaar lank in die polisiediens en het nooit gedink sy sou ooit moes treur nadat haar eie seun ŉ slagoffer van geweld was nie. Katlego is glo oor ŉ brug tussen bosse op die pad tussen Marken en Mokopane gegooi, ongeveer 40 km waarvandaan hy laas gesien is. “Ek kon nie slaap nie. Elke keer wat ek honde in die straat hoor blaf het, het ek wakker geword en gedink dit is Katlego wat huis toe kom,” het Nancy gesê. Katlego was in Graad 4 by Mokopane Primary School. Nancy het gesê Katlego se jonger sussie vra gedurig waar is hy, sedert Katlego verdwyn het. “Ek kon nie glo dat my kind verdwyn het nie. Toe ek die verdagte gebel het, het ek gedink hy speel net en sal hom na my terugbring, maar ek het ŉ saak aanhangig gemaak.” Medupe het gesê indien die polisie vinniger reageer het nadat Katlego as vermis aangemeld was, sou sy seun nog geleef het. “Ek is na die polisiestasie en hulle het die verdagte gebel. Hy het die heeltyd vir hulle gesê hy bring hom terug, maar daar was geen vordering nie,” het hy verduidelik. “Daar was geen soektog sedert Katlego verdwyn het nie. As hulle opgetree het, kon hulle dalk my kind lewend gevind het.” Medupe het emosioneel vertel hoe dit agt dae lank geduur het voor Katlego se liggaam uit die plaaslike rivier gehaal is. “Ek het al gesien hoe my vrou in die middel van die nag opstaan om na verdagtes te soek, maar dit het nie só vir ons gewerk nie.” Kol. Ronel Otto, woordvoerder van die polisie, het gesê Makhubela het die polisie na die toneel geneem nadat hy in die hof verskyn het op aanklag van ontvoering. Sy het gesê ŉ aanklag van moord sal bygevoeg word wanneer hy weer op 13 Junie in die hof verskyn.